Loðnan finnst ekki , eins og óttast hefur verið undanfarnar vikur , og íslensk uppsjávarfyrirtæki búa sig undir að mæta verkefnaleysi sem því fylgir með því að draga saman seglin . Gunnþór Ingvason , framkvæmdastjóri Síldarvinnslunnar , segir loðnubrestinn mikið högg , ekki bara fyrir fyrirtækin í greininni heldur samfélagið allt . „ Þetta bitnar á öllum , ætli ríkissjóður sé ekki að verða af einhverjum fjórum til fimm milljörðum , “ segir Gunnþór í samtali við mbl.is , en útflutningsverðmæti loðnu í fyrra nam tæpum 18 milljörðum króna og hefur loðnan að jafnaði verið næstverðmætasta útflutningstegund íslensks sjávarútvegs síðustu ár . „ Hvar eiga þau að skera niður ? “ spyr Gunnþór , í samtali við blaðamann , en Hafrannsóknastofnun fundaði með útgerðum í dag og tjáði þeim að allri formlegri leit væri lokið þennan veturinn . Niðurstaðan er sú að ekki verður mælt með því að gefa út aflaheimildir loðnu á þessu ári . Gunnþór segir þetta auðvitað þýða mikla tekjuskerðingu , ekki bara hjá fyrirtækinu heldur hjá fólkinu sem þar starfar og fyrir samfélagið allt . Markaðurinn sveltur af loðnu Hann segist hafa verið að kveðja japanska viðskiptavini , sem hafi verið hér á landi að „ bíða eftir loðnunni “ . „ Þeir voru að fara yfir þetta , hvað þetta yrði svakalegt sjokk hjá þeim og þeirra kúnnum . Þannig að þetta teygir sig víða , “ segir Gunnþór . Hann bætir við að það sé líka vandamál , að ekki sé loðnu að finna í Barentshafinu um þessar mundir . „ Þannig að markaðurinn verður sveltur af loðnu , okkar mikilvægustu markaðir . Það er líka bara alvarlegt , upp á að þeir leiti í annað , “ segir Gunnþór , sem segir margþættar ástæður geta valdið því að loðna finnist ekki í ár , meðal annars breytingar á hitastigi sjávar og stækkandi hvala - og þorskstofnar . Hann segir að vert sé að setja aukið afl í rannsóknir , til þess að skýra stöðuna . „ Við erum fiskveiðiþjóð og erum að tala þarna um eina undirstöðutegund í vistkerfinu okkar sem er mikilvæg í iðnaðinum og það hlýtur bara að kalla á það að menn setji aukið afl í rannsóknir og að afla þekkingar um hvað er að gerast og hvernig hún er að hegða sér , svo að það megi nú vonandi nýta hana með sjálfbærum hætti áfram . “ Stofninn endurnýjar sig fljótt Gunnþór segir þó ekki bara neikvæðar fréttir af loðnunni og að vitað sé að stofninn sé að endurnýja sig . „ Við erum að veiða hana þriggja ára gamla svo þetta er fljótt að endurnýja sig og það er enginn afkomubrestur í hrygningarstofni . Við þurfum bara að setja þessa vertíð aftur fyrir okkur og draga saman seglin og mæta því og horfa svo bara bjartsýn inn í framtíðina , “ segir Gunnþór . Hann segir að það verði einhverjar hagræðingar í rekstri hjá Síldarvinnslunni , en að ekki sé tímabært að gefa út nákvæmlega með hvaða hætti brugðist verði við .